b"\n_START_ARTICLE_\nNatalie Paley\n_START_PARAGRAPH_\nNatalie Paley, alkujaan ruhtinatar Natalia Pavlovna Paley (ven. \xd0\x9d\xd0\xb0\xd1\x82\xd0\xb0\xd0\xbb\xd1\x8c\xd1\x8f \xd0\x9f\xd0\xb0\xd0\xb2\xd0\xbb\xd0\xbe\xd0\xb2\xd0\xbd\xd0\xb0 \xd0\x9f\xd0\xb0\xd0\xbb\xd0\xb5\xd0\xb9) (5. joulukuuta 1905 \xe2\x80\x93 27. joulukuuta 1981) oli ven\xc3\xa4l\xc3\xa4inen aatelisnainen, sittemmin malli ja elokuvan\xc3\xa4yttelij\xc3\xa4._NEWLINE_Natalia Paley syntyi Olga Paleyn tytt\xc3\xa4ren\xc3\xa4 Pariisissa. H\xc3\xa4nen is\xc3\xa4ns\xc3\xa4 oli suuriruhtinas Pavel Aleksandrovit\xc5\xa1 Romanov, keisari Aleksanteri II:n poika. Natalialla oli kaksi t\xc3\xa4yssisarusta: ruhtinas Vladimir Pavlovit\xc5\xa1 Paley (1897\xe2\x80\x931918) ja ruhtinatar Irina Pavlovna Paley (1903\xe2\x80\x931990). Vuonna 1915 aiemmin tsaarin ep\xc3\xa4suosiossa ollut perhe muutti takaisin vanhempien kotimaahan Ven\xc3\xa4j\xc3\xa4lle._NEWLINE_Ven\xc3\xa4j\xc3\xa4n vallankumouksen j\xc3\xa4lkeen Natalia Paley pakeni \xc3\xa4itins\xc3\xa4 ja sisarensa Irinan kanssa vuonna 1920 Suomeen. Bol\xc5\xa1evikit olivat murhanneet h\xc3\xa4nen is\xc3\xa4ns\xc3\xa4 Pavel Aleksandrovit\xc5\xa1in Pietari-Paavalin linnoituksessa 1919 ja veljens\xc3\xa4 Vladimirin Alapajevskissa 1918. Suomesta Natalia, Irina ja Olga muuttivat Ranskaan, jossa Olga kuoli vuonna 1929._NEWLINE_Vuonna 1927 Natalia Paley nai Lucien-Camille Lelongin, kuuluisan ranskalaisen muotisuunnittelijan. Paley oli Lelongilla mallina ja h\xc3\xa4n esiintyi monesti aikakauslehti Voguessa. H\xc3\xa4n ryhtyi my\xc3\xb6s n\xc3\xa4yttelem\xc3\xa4\xc3\xa4n; n\xc3\xa4yttelij\xc3\xa4n\xc3\xa4 h\xc3\xa4net tunnetaan yleisimmin nimell\xc3\xa4 Natalie Paley. H\xc3\xa4n esiintyi monissa eurooppalaisissa elokuvissa, kuten Marcel L'Herbierin L'\xc3\x89pervieriss\xc3\xa4 (1933) ja Alexander Kordan Don Juanin yksityisel\xc3\xa4m\xc3\xa4ss\xc3\xa4 (1934). Ranskasta h\xc3\xa4n muutti Yhdysvaltoihin, jossa h\xc3\xa4n jatkoi n\xc3\xa4yttelemist\xc3\xa4. H\xc3\xa4nest\xc3\xa4 tuli Katharine Hepburnin pitk\xc3\xa4aikainen yst\xc3\xa4v\xc3\xa4._NEWLINE_Vuonna 1937 Natalie Paley erosi miehest\xc3\xa4\xc3\xa4n Lelongista ja nai samana vuonna teatteriohjaaja John Chapman Wilsonin. Pariskunta asettui Manhattanille, jossa Natalie ty\xc3\xb6skenteli muotisuunnittelija Mainbocherin liikkeess\xc3\xa4. Natalie Paley kuoli vuonna 1981 New Yorkissa."